Document ID: 31981R1659

*****
ΚΑΝΟΝΙΣΜΟΣ (ΕΟΚ) αριθ. 1659/81 ΤΟΥ ΣΥΜΒΟΥΛΙΟΥ
της 19ης Μαΐου 1981
περί τροποποιήσεως του κανονισμού (ΕΟΚ) αριθ. 1674/72 «περί θεσπίσεως γενικών κανόνων για τη χορήγηση και χρηματοδότηση της ενισχύσεως στον τομέα των σπόρων προς σπορά»
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 2358/71 του Συμβουλίου της 26ης Οκτωβρίου 1971 περί κοινής οργανώσεως αγοράς στον τομέα των σπόρων προς σπορά (1), όπως τροποποιήθηκε τελευταία από την πράξη προσχωρήσεως του 1979, και ιδίως το άρθρο 3 παράγραφος 4,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 1674/72 (2), όπως τροποποιήθηκε τελευταία από τον κανονισμό (ΕΟΚ) αριθ. 1969/80 (3), ορίζει ότι η ενίσχυση χορηγείται μόνο στους επισήμως πιστοποιημένους σπόρους προς σπορά, οι οποίοι ανταποκρίνονται στους ορισμούς που καθορίσθηκαν από τις οδηγίες σχετικά με την εμπορία τους, καθώς και στους κανόνες και τους όρους που προβλέπονται από τις εν λόγω οδηγίες·
ότι το άρθρο 113 παράγραφος 1 της πράξεως προσχωρήσεως του 1979 προβλέπει ότι η Ελλάς μέχρι τις 31 Δεκεμβρίου 1985 δύναται να εφαρμόζει τους ιδίους της κανόνες πιστοποιήσεως και ελέγχου της παραγωγής της των σπόρων προς σπορά· ότι το άρθρο 113 παράγραφος 2 περίπτωση γ ορίζει ότι η Ελλάς εξάγει προς το έδαφος των Κρατών μελών μόνο σπόρους προς σπορά που είναι σύμφωνοι με τις κοινοτικές διατάξεις· ότι το άρθρο 113 παράγραφος 3 προβλέπει ότι δύναται να αποφασισθεί η προοδευτική ελευθέρωση των συναλλαγών ορισμένων ειδών σπόρων προς σπορά μεταξύ της Ελλάδος και των άλλων Κρατών μελών·
ότι οι σπόροι προς σπορά, σχετικά με τους οποίους έχει ληφθεί απόφαση αυτού του είδους, πληρούν τους όρους που καθορίζονται στις διατάξεις οι οποίες εφαρμόζονται στην κοινοτική παραγωγή· ότι πρέπει, κατά συνέπεια, να χορηγηθεί η κοινοτική ενίσχυση στους συγκομισθέντες στην Ελλάδα σπόρους προς σπορά, οι οποίοι είναι πιστοποιημένοι και για τους οποίους ελήφθη απόφαση ελευθερώσεως των συναλλαγών μεταξύ αυτού του Κράτους μέλους και των άλλων Κρατών μελών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1674/72 τροποποιείται ως εξής:
1. Το άρθρο 1 αντικαθίσταται από το ακόλουθο κείμενο:
«Άρθρο 1
1. Αν μία ενίσχυση καθορίζεται σύμφωνα με το άρθρο 3 του κανονισμού (ΕΟΚ) αριθ. 2358/71, χορηγείται, υπό τις προϋποθέσεις που καθορίζονται στα επόμενα άρθρα, για την παραγωγή βασικών και πιστοποιημένων σπόρων προς σπορά:
- ετσι όπως ορίζονται από την οδηγία 66/401/ΕΟΚ του Συμβουλίου της 14ης Ιουνίου 1966 περί εμπορίας σπόρων προς σπορά κτηνοτροφικών φυτών (3), από την οδηγία 66/402/ΕΟΚ του Συμβουλίου της 14ης Ιουνίου 1966 περί εμπορίας σπόρων δημητριακών προς σπορά (4) και από την οδηγία 69/208/ΕΟΚ του Συμβουλίου της 30ής Ιουνίου 1969 περί εμπορίας των σπόρων προς σπορά των ελαιούχων και κλωστικών φυτών (5), λαμβανομένων υπόψη των τροποποιήσεων αυτών των οδηγιών,
- που ανταποκρίνονται στους κανόνες και τους όρους που προβλέπονται από τις προαναφερθείσες οδηγίες, και
- που είναι επίσημα πιστοποιημένοι.
2. Από την 1η Ιανουαρίου 1981 και μέχρι την 31η Δεκεμβρίου 1985 η ενίσχυση χορηγείται επίσης στους βασικούς και στους πιστοποιημένους σπόρους που συγκομίζονται στην Ελλάδα και για τους οποίους ελήφθη απόφαση δυνάμει του άρθρου 113 παράγραφος 3 της πράξεως προσχωρήσεως του 1979.»
2. Οι υποσημειώσεις (3), (4) και (5) στο τέλος της σελίδας, αντικαθίστανται από τις ακόλουθες υποσημειώσεις:
«(3) ΕΕ αριθ. 125 της 11. 7. 1966, σ. 2298/66.
(4) ΕΕ αριθ. 125 της 11. 7. 1966, σ. 2309/66.
(5) ΕΕ αριθ. L 169 της 10. 7. 1969, σ. 3.»
Άρθρο 2
Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1981.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 19 Μαΐου 1981.

Labels: 5
6